次韻孫子紹判院喜雨之作
作者：周紫芝
朝代：宋

paragraphs: 豐隆欲鞭車，風伯不借便。
我欲訟風伯，雲意亦復變。
帝命誰敢遲，民事那可緩。
油雲始膚寸，崇朝忽瀰漫。
深憂軫淵衷，凍雨洗霜霰。
知誰挽銀河，傾瀉落天半。
喜氣同雨來，孫郎語良健。
應憐占籍者，就食免流轉。
天子坐法宮，斯民樂芳甸。
雲山倘可尋，野水不辭亂。
幽人得新凉，妙作寄三嘆。
君鋒不可當，我復那能殿。